ענת בן-דוד

ענת בן-דוד (נולדה ב-5 ביוני 1977) היא חוקרת תקשורת דיגיטלית ישראלית, שותפה להקמת המעבדה למדיה ולמידע באוניברסיטה הפתוחה ומכהנת בה כפרופסור חבר במחלקה לסוציולוגיה, למדע המדינה ולתקשורת.

 ביוגרפיה 
בן-דוד נולדה וגדלה בירושלים. למדה בבית הספר היסודי יפה נוף ובבית הספר התיכון על שם זיו ומרקס.

בין השנים 1998 ו-2001 למדה לתואר ראשון דו-חוגי בפסיכולוגיה ובספרות השוואתית באוניברסיטה העברית. עם סיום לימודיה לתואר ראשון, קיבלה מלגת חילופי סטודנטים עם אוניברסיטת אמסטרדם והמשיכה ללימודי תואר שני בלימודי מדיה ותרבות בהולנד. ב-2004, כתבה את עבודת המ.א. שלה על רשתות קישורים בין ארגוני חברה אזרחית ישראלים, פלסטיניים ובין-לאומיים בהקשר של הסכסוך הישראלי-פלסטיני, בהדרכתו של פרופ' ריצ'רד רוג'רס (Richard Rogers). עם חזרתה לישראל, החלה ללמוד לתואר שלישי באוניברסיטת בר-אילן, בתוכנית ללימודי מדע, טכנולוגיה וחברה (Science, Technology, and Society - STS), וסיימה שם את התואר ב-2013. את עבודת הדוקטור שלה העוסקת באינטרנט כטכנולוגיה מעצבת גבול כתבה בהדרכתם של פרופ' ריצ'רד רוג'רס ופרופ' נח עפרון.

לאחר סיום לימודיה נסעה שוב להולנד לפוסט-דוקטורט במחלקה ללימודי תקשורת באוניברסיטת אמסטרדם.

ב-2014 החלה לעבוד כחברת סגל בכיר באוניברסיטה הפתוחה. ב-2020 התמנתה לפרופ'-חבר.

 מחקרה 
בן-דוד מתמקדת בשלושה נושאים עיקריים:
 ההיסטוריה של האינטרנט והבניית העבר באמצעות ארכיוני רשת.
 פוליטיקה של רשתות חברתיות ופלטפורמות מקוונות.
 מתודולוגיות חישוביות ודיגיטליות לחקר האינטרנט.

מחקריה של בן-דוד נוגעים בהשלכות חברתיות ופוליטיות של פלטפורמות דיגיטליות בנות זמננו, כגון מנגנוני הפצה של הסתה סמויה ושיח של אפליה בפייסבוק, סוגי אפליה מגדרית חדשים וסמויים מן העין המתעצבים על ידי פלטפורמות של כלכלת שיתוף, ותפקידן של פלטפורמות דיגיטליות בעיצוב הדיון הציבורי של כתבות חדשות. מחקריה גם עוסקים באופן שבו פלטפורמות כמו פייסבוק הפכו את המושגים 'נתונים ציבוריים' ו'ידע אוניברסלי' לנתונים קנייניים, המתווכים באמצעות אלגוריתמים של התאמה אישית.

יחד עם עמיתה, ד"ר שוקי וולפוס, היא זכתה בפרס דיקן הלימודים האקדמיים באוניברסיטה הפתוחה, ליוזמות ולהתחדשות בהוראה בשנת 2019 על שילוב מעורר השראה של כלים דיגיטליים בהוראה.

 הקמת המעבדה למדיה ומידע של האוניברסיטה הפתוחה 
במהלך שהותה בהולנד, בן-דוד הייתה שותפה לקבוצת Digital Methods Initiative המתמחה בפיתוח שיטות מחקר דיגיטליות לחקר האינטרנט. עם שובה לישראל, הקימה יחד עם פרופ' אורן סופר את המעבדה למדיה ומידע של האוניברסיטה הפתוחה.

 קורסים שפיתחה באוניברסיטה הפתוחה 
בתחום התקשורת, בן-דוד הייתה שותפה לעדכון תוכנית הלימודים בתקשורת באוניברסיטה הפתוחה בתחום המדיה החדשים והתקשורת הדיגיטלית.

להלן הקורסים הבולטים שפיתחה:
 ענת בן-דוד וד"ר שוקי גולדפוס, ממנועי חיפוש לרשתות חברתיות: חיפוש, ניטור ומדדי השפעה מקוונים.
ענת בן-דוד וסיגל רבינא, מבוא למדיה חדשים.
ענת בן-דוד וד"ר אלכס גקר, משחק, משחקים ומשחקיות במדיה מודרניים.
ענת בן-דוד וד"ר סימונה וסרמן, תרבויות רשת.

 פעילות ציבורית 
לצד עבודתה המחקרית, בן-דוד עוסקת בפעילות ציבורית המתמקדת בקידום השיח הדמוקרטי, הזכות לפרטיות, ועיתונות עצמאית במרחבים הדיגיטליים בישראל.
נמנית עם מייסדות ומייסדי עמותת "פרטיות ישראל".
 משמשת כחברת הוועד המנהל של אתר העין השביעית.
שימשה חברה במועצה הציבורית להגנת הפרטיות בין השנים 2017–2022.

 משפחתה 
בן-דוד היא בת זוגו של המוזיקאי שרון מולדאבי. אם לשניים.

מתגוררת בתל אביב.

 פרסומיה 
 מאמרים מדעיים 
להלן מבחר ממאמריה המדעיים האחרונים של בן-דוד:
 ענת בן-דוד, נתונים, סוציולוגיה ישראלית (גיליון מיוחד בנושא "חברה פוגשת מגפה"), כרך כ"א, מס' 2, אפריל 2021.
 Ben-David, A. (2020). Counter-Archiving Facebook. European Journal of Communication. DOI: 10.117/0267323120922069
 Ben-David, A. (2019). 2014 not found. A cross-platform approach to retrospective web archiving. Internet Histories, 3(3-4), 316–342. DOI: 10.1080/24701475.2019.1654290.
 Ben-David, A., & Soffer, O. (2019). User comments across platforms and journalistic genres. Information, Communication & Society 22(12):1810-1829. DOI: 10.1080/1369118X.2018.1468919.
 Ben-David, A. & Amram, A. (2018). The Internet Archive and the socio-technical construction of historical facts. Internet Histories. DOI: 10.1080/24701475.2018.1455412.

 מאמרים וראיונות בעיתונות הישראלית 
 מאמרי דעה, סיקור וראיונות שקשורים למחקר 





 מאמרי דעה וראיונות שקשורים בפעילות ציבורית 





 פודקאסטים 





 קישורים חיצוניים 







 הערות שוליים 

קטגוריה:בוגרות אוניברסיטת אמסטרדם
קטגוריה:בוגרות האוניברסיטה העברית בירושלים
קטגוריה:בוגרי אוניברסיטת אמסטרדם
קטגוריה:בוגרי בית הספר היסודי יפה נוף (ירושלים)
קטגוריה:בוגרי האוניברסיטה העברית בירושלים
קטגוריה:בוגרי התיכון ע"ש זיו ומרקס
קטגוריה:בעלות תואר דוקטור מאוניברסיטת בר-אילן
קטגוריה:בעלי תואר דוקטור מאוניברסיטת בר-אילן
קטגוריה:חוקרות תקשורת המונים ישראליות
קטגוריה:סגל האוניברסיטה הפתוחה: סוציולוגיה, מדע המדינה ותקשורת
קטגוריה:תל אביב-יפו: אישים
קטגוריה:ישראלים שנולדו ב-1977
קטגוריה:ישראליות שנולדו ב-1977